ЭРЭЛХЭГ СЭРЭГШЭН, ЭНЭРИЛТЭ САНААРТАН\nНиигэм 29 jun 2020 326\nДаша-Дабаа Доржиевич УРЖАНОВ Санага нютагhаа гарбалтай, 1911 ондо түрэhэн намтартай hэн. 1930 он болотор Санагындасанай санаартан байгаа. Коминтерын колхоздо хүдэлжэ байтараа, хашалган хамалганда орожо, бэшэгээр харилсаха эрхэгүйгөөр сүлэлгэдэ ябуулагдаhан юм\nХолын хойто Туруханска хизаарта сүсэлгэдэ байhан. Шэмэрүүн хүйтэн hүни газаа гараха гэбэл, үргэлжэдөө татаатай бүдүүн проволкоhоо баряад ябахаш, үгы hаа төөрижэ, зууража үхэхэш гэжэ нютагайхидтаа хөөрэдэг hэн. Удаань Алтайн хизаар руу эльгээгдээ, колхоздо хүдэлөө.\nЭндэhээ Эсэгын дайнда абтажа, стрелково 409-дэхи полкын бүридэлдэ Сталинградска тулалдаанда оролсоhон. Германиин газар дээрэ дайгаа дүүпгээ.\nДайнай удаа хоёр жэл Минск хотые hэргээн бодхоолсоhон. Эсэгэ ороноо хамгаалгын дайнай II шатын орденоор, "Германиие илаhанай түлөө" медаляар шагнагдаhан.\nИигэжэ Даша-Дабаа наhанайнгаа ехэнхи хубиие нютагтаа бэшэ, хари газарта үнгэргэхэ үйлэтэй байгаа.\nХамалганhаа сүлөөлэгдэhэн тухайнь нимгэхэн шэмхэ, альган соохоно багтаха саарhан үгтэhэн. Аяр арбан жэлэй гэршэ - энээхэн саарhан гэжэ үнэншэхөөр бэшэ бэлэй.\nҮлэгшэн нютагта түбхинэн, хоёрдохи hамгаяа - Цырен-Ешые абаа. Зондоо туhатай, хандаhан хүнүүдэй замыень аргалан заhажа, аршаан, адис хайрлажа байдаг hэн. Эрэлхэг сэрэгшэн, энэрилтэ санаартан тухай дурсалга иимэл даа.